Kaitinančioji cigaretė

Kaitinančioji cigaretė, kaitinamojo tabako gaminys, kaitinamasis tabakas – rūkymui skirtas produktas, susidedantis iš kaitinančiojo prietaiso ir į jį įstatomos tabako lazdelės.

Lazdelė, kuri įstatoma į laikiklį, yra pagaminta iš mažų tabako šakelių, kurios gruntuojamos, o po to ištirpinamos pridėtu glikolu, sulankstomos į tabako lakštus, kurie vėliau suvyniojami suteikiant lazdelės formą. Tabako lazdelę įstačius į ją kaitinantį laikiklį, šis įkaitina tabaką iki sąlyginai žemesnės temperatūros (~260 °C) nei įprastinėse cigaretėse (iki 900 °C). Rūkančiajam įtraukus susidariusius tabako dūmus, savo sudėtyje turinčius nikotino ir kitokių chemikalų, įskaitant kancerogenus, patiriamas panašus pojūtis lyg rūkant įprastinę cigaretę.

Nėra patikimų duomenų, įrodančių, jog šie gaminiai daro mažiau žalos sveikatai nei kitos cigaretės.

Poveikis sveikatai 

Vieši pareiškimai, jog kaitinamojo tabako gaminiai nėra žalingi sveikatai tėra paremti tik pačios tabako pramonės atliktų tyrimų rezultatais, nėra patikimų nepriklausomų įrodymų, patvirtinančių tokius teiginius. Nepakanka esamų mokslinių tyrimų šių gaminių daromos žalos sveikatai lygiui įvertinti. Anot kai kurių mokslininkų, kaitinamojo tabako gaminiai yra tokie pat žalingi kaip ir tradicinės cigaretės. Egzistuoja daugiau nei vienas kaitinamojo tabako įrenginių tipas, todėl kiekvieno jų poveikis sveikatai gali skirtis. Tai apsunkina mokslininkų tyrimus. Nėra žinoma, kaip vartotojai vertina šių įrenginių saugumą. Tarp kaitinamojo tabako įrenginius išmėginusių vartotojų apytiksliai 50 % yra įsitikinę, kad jie yra saugesni nei cigaretės, kiti  50 % mano, kad jie yra tokie pat nesaugūs kaip ir tradicinės cigaretės.

2016 m. Pasaulio sveikatos organizacijos ataskaitoje buvo pažymėta, kad tyrimai, skelbiantys apie kaitinamo tabako gaminių sumažintą riziką sveikatai, yra finansuoti tabako pramonės, tačiau nepakanka nepriklausomų tyrimų šiems teiginiams patvirtinti. Visgi Anglijos visuomenės sveikatos agentūros 2018 m. ataskaitoje teigiama, kad įrodymai rodo, kad kaitinamojo tabako gaminiai gali būti mažiau kenksmingi nei tradicinės cigaretės.

Sudėtis 
Kaitinamojo tabako įrenginiai susideda iš 3 komponentų, turinčių skirtingas funkcijas: kaitinamojo tabako gaminys, į rašiklį panašus laikiklis, į kurį įstatomas tabako gaminys, kuris vėliau kaitinamas elektra valdomu kaitinimo elementu, ir įkroviklis. Tabako kaitinimo įrenginiai automatiškai sustabdo kaitinimo procesą po 6 minučių ar 14 užtraukimų, taigi pirolizės produktų ir teršalų išsiskyrimas yra ribotas laiko atžvilgiu.

Kaitinamojo tabako sistemos yra akumuliatoriumi maitinamos sistemos, kurios, kaitindamos tabaką, išskiria nikotiną. Tabako gaminiai įstatomi į laikiklį, kuris juos įkaitina iki 250–350 °C temperatūros. Šie įrenginiai yra hibridai tarp elektroninės ir įprastos cigaretės – jie kaitina tabako gaminį, kuris nepasiekia degimo. Nuo e. cigaretės jie skiriasi tuo, kad nenaudoja skysčių sudėtyje turinčių nikotino, bet naudoja tikrą tabaką.

Kadangi kaitinamojo tabako gaminių sudedamosios dalys gali skirtis nuo degiųjų cigarečių, įskaitant kvapiąsias medžiagas ir priedus, tikėtina, kad išskiriamame aerozolyje gali būti medžiagų, kurių nėra tabako dūmuose. Naudojant bedūmius tabako gaminius nėra ugnies, emisijoje yra maždaug tris kartus daugiau vandens ir maždaug perpus mažiau dervos, nei tradicinėse cigaretėse.

Emisija 
Nikotinas išsiskiria iš tabako, kai jis yra įkaitinimas iki 150 °C ir daugiau. Tabaką deginančios cigaretės jį įkaitina iki 900 °C, o tarp įtraukimų temperatūra jose siekia apie 400 °C. Nuo deginimo temperatūros priklauso, kokios medžiagos ir koks jų kiekis išsiskiria. Distiliacija, procesas, kurio metu nikotinas ir aromatas iš tabako pavirsta dūmais, įvyksta temperatūroje iki 300 °C. Pirolizė vyksta temperatūroje tarp 300 °C–700 °C, kurios metu skyla biopolimerai, baltymai ir kitos organinės medžiagos. Degimas vyksta virš 750 °C, šioje temperatūroje gaminasi anglies dvideginis, smalkės ir vanduo.

Kaitinamojo tabako įrenginiuose temperatūra ženkliai varijuoja ir įprastai pasiekia 250–350 °C. Kadangi degimo temperatūra nepasiekiama –  smalkės ir kitos kenksmingos bei potencialios kenksmingos medžiagos nesusidaro. Lakiųjų organinių junginių formavimasis, įskaitant formaldehidą, acetaldehidą ir akroleiną buvo siejami su elektroninėmis cigaretėmis, kurių temperatūros panašios į tabako kaitinimo sistemų.

Istorija 
Pirmasis rinkoje 1988 m. pasirodęs kaitinamojo tabako produktas buvo kompanijos „R. J. Reynolds“ bedūmės cigaretės „Premier“. Daugumos rūkančiųjų cigaretės buvo apibūdintos kaip nepatogios ir nemalonaus skonio. Savo išvaizda jos priminė įprastines cigaretes ir įkaitintos išskirdavo nikotino aerozolį.

„Philip Morris International“ 1998 m. pristatė į Accord kaitinantį prietaisą įstatytą cigaretę. Baterijomis maitinamas įrenginys buvo pranešimų gaviklio dydžio. 2007 m. „Philip Morris“ rinkai pristatė produktą Heatbar. Šis mobiliojo telefono dydžio prietaisas įkaitindavo specialiai sukurtas cigaretes, užuot jas pridegdamas. „Philip Morris International“ 2014 m. rinkai pristatė „IQOS“ įrenginį, kuris naudoja specialius kaitinamuosius tabako gaminius „HEETS“, kurie yra įkaitiniami iki 350 °C. Vienintelis šių cigarečių privalumas buvo sumažėjusi pasyvaus rūkymo rizika.

Didėjantis nepasitenkinimas silpnu elektroninių cigarečių suteikiamu pojūčiu gerklei skatina didžiąsias tabako kompanijas kurti ir tobulinti kaitinamojo tabako produktus.

Nuotraukų galerija

Išnašos 

Rūkymas